url: =914 Zomi leh Kumpi theihpihna :: ZOMI DAILY\nposted on 9 July 2015 at 9:14 am Lomkholna: Langkhankhai, Myanmar, News, Zomi, ZomiTimes\n2014 Census laiin Zomi 95% val in 914-Zomi ah gelh a, Chin Code neisa pawlkhat in 914 pen gamdang mite cihna hi, lauhuai hi, ineihsa code ah gelh ni ciin amau neihsa Chin code ah gelhin code neilote thudonlo uh ahih manin Zomi makaite in code nei leh neilo kigawm theihna 914-Zomi om hi. Zomi peuhmah Kawlgam tualsuak Identity Card (ID) aneisa vive hihang, lauhuai lo hi ci-in kihanthawnin 2014 February GZA khawmpi, Tedim ah thukimna zui-in akhuakhua ah paiin kigen a, asang theilo omtei taleh Census kisimpi ciangin 914-Zomi ah agelh 95% sangin tamzaw ding hi ci-in kigen hi. Nidangin Nagate zong Chin code sungah kihel a, Innpi ah Naga MPten Chin hikei ung ci-in pulak a, kumpi in kipsak a, Sagaing kumpi leh Chin kumpi tungah phalna leh thukimna la masa cih kigen tuanlo hi. Amau minamte kithukimin amau minam MP Palaite in Innpi ah pulak uh a, akip hipah hi. Chin kumpi in ‘hikei’, Chinmi mah hi’ cithei tuanlo hi.\n914 others cih pen Chin deihte in akhiat ciangin gamdangmi cihna hi ci uh a, manglai thei leh lahwahkah mangpi U Khin Yi in minam code neilo peuhmah in 914-other sung ah na gelh le uhcin misim ciangin tualsuak minam code neilo hita leh gamsung gamdangmi ahi zongin gelh phot ding uh a, code anei nailo bangzah cih akigawm khit ciangin minam zuiin kipulak ding hi ci-in gen hi. May 30 ni-in U Khin Yi in Kawlgam minam 135 kici napi 2014 Census ah tamzaw hi.\nHi thu ah minam makaite tawh kikum ding a, koi minam sungah kihel a, minam tuam vilvel hizaw maw cih kiho kul hi. Laimal nangawn akhial om kha leh cihna tawh minam makaite tawh thukimna om khit ciangin kipulak thei pan ding ahih manin tun hong kipulak thei nailo hi ci-in gen hi. Chin code aneisa 401 – 453 sungah Zokam (Tedim pau) athei atel Chin Code neite Khawno 407, Gwete 413, Ngorn 414, Zizan 415, Saingzan 417, Zo 421, Tiddim (Hai – dim) 424, Tayzan 425, Thado 427, Dim 429, Hualngo 447 hi-a, code neilo Zomite – Dakdung, Gangte, Losau, Malte, Paite, Phaileng, Simte, Vaiphei, Kuki, Thangkhal om hi. Code nei nailote in 914 – Zomi ah gelh khin vet ta a, Chin Code neisa sungah 95 % in zong 914 – Zomi ah gelh napi amau neihsa code ah agelh 10000 kim om dingin kigen hi.\nCode neite patauhna khat in Chin code thupisakna sangin kumpi theihpihna mangthang kha leh kingah kiklo ding hi cihna tawh apang hi-a, akitheisa code min tawh Kawlgam om pen lungmuanna hi. Akician nailo 914 pen Kawl kumpi thu kitheilo ahih manin ivekpiin akineisa Code ah gelh ciatin hih code nambat neiteng Zomi hi ung cileng tu mahmahin zong U Khin Yi in hong sang ding hi. Code nei nailote tawh gawm khawmin kumpi ah lampi tawnin phu ni icih leh kei hong masuan un la, MP ineihteng tawh hong pang ding hi ung ci-in Pu Suan Do Cin in gen hi. 914-Zomi tawh kisai 2016 sungin akiciat zawh leh hibek ding a, code neisate tungtawnin ‘Zomi’ ah kigawm nung cileng i ngahlahna ding omlo-in 2015 kiteelna zong laplai thei ding hihang ci-in genbeh hi.\nTua ahih leh Zomite masuan ding bang hiding hiam cih i-et ciangin Party bulphuh hilo, minam bulphuh kipawlna leh thukimna ineih ding kisam hi. ‘Z’ tawh kipan party leh kipawlnat e in ko makaihsa, ko makaihna hi cilo-in ‘Z’ minpua party leh kipawlna a kihellote lak a Zomi omte tawh mapan theihna dingin adiakin USDP, NLD leh adang party sung – Chin leh Zo party sung nangawn ah Zomi om hi. Kumpi tungah laiphahna dingin “Zomi National Movement” or adang ahoihzaw min tawh party, kipawlna, kampau, beh, mipil leh pawlpi zui-in palai 3/5 ciatin min kui-in Zomite tangthu tawh MP ineihsate tungtawnin kalsuan leng hoih ding hi cih thu kigengente sung pan ka muhkhiat thu ahi hi.\n914 – Zomi i gelh pen alau a’ om hangin ei Zomite bangin Shanni, Pwo Karen, Naga, Kuki leh adangte in zong 914 ah gelh uhi. Alauhuai lohna thute lakah Shan, Karen leh Kachin gamah Kawlgam ID aneilo million 11 om hi. Tuate Kawlgam tualsuakmi mah hi a, Kawlgam ID anei Zomite patauh leh launa ding cinvomcia zong omlo hi. Matpongtin (ID) bawl dingte in “Minam-Zomi” gelh ciat ta ni. “Zomi” ah ikigawm vet ding leh code neihsa leh minam min ciat nusia/phiat vetin “Zomi” cih tawh ding leng minampi khat hi ni aci om a, code mah neiin Zomi ah kigawmin code nei nailote zong code ngetsak zaw leng aci om hi. Hih thu tawh kisai akuppih nuamte in Zomi Times zum ah ngaihsutna lai tawh kipia thei a, kalsim kisuah ding hi.\nLang Khan Khai\nEndik Laikung …………\nPrevious: Toptawm Zopau Khingkhaaina ~ Pu Zokhai\nNext: Photoshop zattang in Photo Editing bawlnading GIMP\nNa lungsim zuiin, Maxine (Follow your heart, Maxine) ~ Hau Za Cin\nLungdamna thu gingsak un ~ Rev. Khup Za Go


timestamp: atn

url: =Philippines ah Rodrigo Duterte in President asepzawh mi 2000 val ki thatkhin :: ZOMI DAILY\nposted on 31 August 2016 at 9:19 am Lomkholna: News, Philippines, Sawltak, World\nPhilippines gamsung ah abeisa June 30 ni akipan Rodrigo Duterte in President hongsemto a, Election Campaign hunlai in akamciamsa aommah bangin agamsung ah guihtheih khamtheih azangteng leh azuakteng siansuah ngekngek hi. Tuabang in asiansuahna sungah aki kaplum aki thatlum pen mi 2000 bang phatota cih Reuters pan Tuesday ni in kiza hi.\nHih Philippines President Rodrigo Duterte ii nasep pen agamsung ah guihtheih khamtheih abeisiangsak nuam ahih manin, mi tampi in thukimpih in panpih mahmah uhhi. Ahi zongin Rights Groups tuamtuam leh United Nations te’n hihbang in mihing nuntakna athahlupgawp pen thudiklo hi ci’n mawhsakna nei uhhi.\nU.N Human Rights Expert mi 2 inzong nungdiak in mawhsakna nei uh a, ahi zongin President Rodrigo Duterte in hih guihtheih khamtheih azuakte hangin ka gamsung uhah bangma theilo khangno tampi in siatlawh cihzong kancian in cihsan hi.\nTuaban ah U.N inpen kagam uh akhantoh nading in bang hongpanpih nahi uhhiam, ka sepsa te uh nong gensiatsiatsak uhsang in kagam uh akhantoh nading in hong panpihzaw un. Tua ahih keileh United Nations kipawlna panin kagam uh paikhiatpihding hi’ng ci’n dawnkik hi.\nRodrigo Duterte in President angahzawh gamsung guihtheih khamtheih zangteng siahsuah ngekngek a, July 01 leh August 20 kikal bekbek inzong Drug Trafficker azuak leh azang mi 900 kithatlup hi ci’n Philippine National Police te’n genkhia hi. Tuapen abeisa kalkhatsung sangin mi akithatlum 141 tamzaw cimawk hi. Tuahi in Average in akituat ciangin nikhat in mi 20 ta aki thatlum ngekngek cihtheih himawk hi.\nAnuai ah Photo pawlkhat, Size agol in na etnopleh atungah namek vemaw lawm…\nPhilippines President Rodrigo Duterte in agam bangciangdong ah hong kalsuanpih diam cih lunglut huai mahmah hi. ZD Sawltak #zomidaily\nPrevious: Singapore ah Zika Virus angah mi 26 ki behlap leuleu ~ ZD\nNext: Khangno le Ngeina ~ Rev. Kai Cin Mang


url: =MIKANG UK SUANGPI KHUA. (Suangpi Khua Laibu). - Laibu Saal\nHome > Thuluui/Articles > MIKANG UK SUANGPI KHUA. (Suangpi Khua Laibu).\nMIKANG UK SUANGPI KHUA. (Suangpi Khua Laibu).\n(E) MIKANG UK SUANGPI KHUA\nKhuathang pan, Phinkhua-ah:\nKhuasak Pu KhaiKam te in, gaal hong lut kum 1894 zawh ciangin, Tedim gam pen, England kumpinu Victoria ii siah gam khat in om-a, Kawlgambup tawh a ki bang in, England Innpi ah ki to kai hi. Khamtunggam ah Upadi tawh ki-ukna ngeina hong bawlin, hong uk hi. Falam, Khalkha, Tedimgam teng Mangpi-uk, khat ah koih in, Tedimgam pen Vuandok-uk khat suah hi. Vuandok te nuai ah, Ukpi om in, tua Ukpi te nuai ah, khua hausa te koih hi. Tedimgam bup (Tu hun Tonzang tawh) Ukpi uk thum ki suah hi. Tua te pen, Sihzang, Sukte, Kamhau, uk ahi hi.\nSuangpi khua-ah teen theihkik nading thu aki ngah ciangin, khual-a om, tual-a om, u leh nau kigawm tuah kik uh hi. Pawlkhat te, khua-lai, Ngaal lo, Khamsau khawngah ahi zongin, pawlkhat-te Khuathang khualui-ah ahi zong in, pawlkhat te, Kawlkhiang-ah ahi zong in, kizau teen zelzul ahih mannin, khua leh tui vaihawm na leh kikawm kiphak na thu te-ah hamsatna a tuam tuam hong om hi. Tua ciangin Phin Khualui-ah ki gawm phei uh hi. A nih veina Suangpi khua-ah a ki tuah hun pen, 1894 leh 1910 kum kikal hunsung ahi hi. Khuathang khuapan Phin khua a tai kum pen 1909 kum hi in um ing, Pu Ngin Thang in ci hi.\nPhin pan Khuatung, Khuangnuai-ah:\nBualpi Pu Son Thawng in, Phin khua-ah kum 11 sung kiteeng hi ci in, ciamteh hi. Phin khua-ah kum sawmval a teen sungin, inn (40), dong na khanguh hi. Phin khua ‘Tual’ pen tu hun bawllung tualpi sung hi. Phin khua in than nei-in mual zong nei hi.\nPhin teen sungin, pul natna hong tung hi. Tua pul pen ‘Piancit pul’ ki ci hi. Tua natna pen, buk khuh in, sii lua in, tawm vei ciangin si pah pah hi ki ci hi. Pawl khat in, tua pul natna pen, vompi tungpan a ki ngah hi ci in um uh hi.\nNikhat ni in, Pu Ngen Ngin tate Ngulh Cin Khup, Neng Dim leh Dim Za Cin te, a unau khawngin lo kuan uh-a, a ciah ciangin, Ngawtee mual a tun lai takin, Ngulh Cin Khup leh Neng Dim kikal-a pai, Dim Za Cin pen vompi khat in, lamsakpan thakhat thu in bawhsuk-a, a gilpi phuai thap sak hi. Ngulh Cin Khup in, a liang-a a puak, a ngawl teh tawh tua vompi a khawh ciangin vompi tai pan hi. Dim Za Cin gil zang thun kik hi. Ngulh Cin Khup dial tawh huai in, a nau pua in, inn lamah ciahpih ving veng-a, inn a tun ciang in a nau si ve ve hi. Tua vompi khuazang in zui-uh a, Val gamlam ah vompi pai suak hi. Tua pan nusia in, sa zuite inn ah ciah uh hi. Tua nitak in Pu Kip Khual tapa Tuang Cin te unau Dimlo a hawh a ciah lamin, Tuilum tam a tun laitak in, “Na ngak un” cihna aw khat za a, Tuang Cin in “hong hat meng meng un” ci in a dawng hi. Tuang Cin te unau inn a tun phet in, na pah in si pah hi ki ci hi. Tuang Cin ki vui nading kull ki to a, tua ah Tuang Cin luang a kiphum ma in, a innkuan un khat khit ciang khat si-a, Tuang Cin luang tawh kiphum khawm hi. Tua pan kipan in, khuazang in kilawh a, Pu Zuan Kham leh Pi Vung Ngin sim loh nakhin uh hi, ki ci hi. Tua ahih man in, tua pull natna pen, Ngawtee mual a Dim Za Cin a pet vom pi tungpan-a hong pai dawi hi a ci nuam pawlkhat om hi. Dim Za Cin siluang bawl a om, Pi Dim Zing, a si bawl na pan a nasa-in kipua a, inn a tun ciangin sipah hi ki ci hi. Piancit pai te za kisun sa in hong ciah uh ahih manin, tua natna in lawh zolo a, Piancit paiteng bek cidam in khuasung misi hui leh cina do teng ponglak uh hi. Tua pul natna hongtun ma in, sial pul om-a, tua sial pul natna mihing tungah kilawh kha hi thei hi.\nPhin khua pen a nuai a thu te hangin lungkia uh hi.\n(a) Khua mah mah dam diak hi.\n(b) Phaak natna tam diak sa uh hi.\n(c) Na se takin pul natna hong om hi.\n(d) Nikhat ni in, Dimpi te Pau Zel in Phaak natna nei hi napi, tuikhuk ah hong kisil lai zang a, tua tui ki ne nuam nawn lo hi.\nTua bang teng ahih manin, 1923-24 pawl in, tu hun khuatung leh khuanuai ah na kituah leu leu uh hi.\nKhuatung leh Khuanuai:\nKhuatung khua pen Suangpi khuasat cilna hi. Khuanuai khua zong Suangpi khua mun lui mah hi. Phin khua pan tu hun khuatung leh khuanuai ah a kituah hun laitak in Tedim Vuandok pen Nela hi-a, Pu Son Khai Hauhsak zawh a hi hi. Phin pan khuatung khua ah kituah phei na ding Pu Son Khai in, Vuandokpa tungah ngen hi. Naulak te Tawng Phut bawngteng khuatung ah ut lo uh hi. Khuanuai ah ut zaw uh hi. Tua bang in khuatung ut leh khuanuai ut cih pawl nih pha uh hi. Tua ciangin Vuandok pa in, khuatung ut leh khuanuai ut inntang siik in dong sak a, khuatung ut zaw tam zaw hi. Vuandok pa in “khuatung ut teng khuatungah teeng thei, khuanuai ah kuamah teeng thei lo ding hi; khuatung ah na teen siat kei uh leh a teng sa teng zong Phin ah ki sam kik ding hi,” ci in thu a pia hi.\nTua hun laitak in Pu Ngulh Khai pen Vuandok Nela ii an huan a sep laitak hi. Tua khua kituah na ding vai huhau in, khat vei Nela Mangpa Suangpi ah hong pai a, Pu Ngulh Khai leh Pu Pau Khaw Mang te-in hong zui uh hi. Tua laitak in, Pu Tuang Ngul, a nau pa Pu Ngulh Khai kiangah, khuanuai-a a teen nop na thu Mangpa tungah a gen ding a nuai a bang in a hilh hi.\n“Ngulh Khai aw, na Mangpa tungah hi bangin gen in. Phin pan khuatung ah teensiat ding pen, tui kikham lo ding hi; ka u Tuang Ngul zong dam lo ahih manin, mailam ah dam kei sem sem leh khuapih te’n kih in nil hong tuam om sak ve ve dinguh ahih ciangin khuathang khua ah ka teng nuam zaw uh hi ci in”\nA U Tuang Ngul sawl bangin Pu Ngulh Khai in, a Mangpa tungah a gen hi. A hih hangin, Mangpa in, teeng mah un, teeng kei un cih thu pia tuan lo in, a ciah hi. Mangpa a ciah zawh ciangin a ni a kha hong bei bei-a, Khuathang khua-a teeng nuam pawlin, kampheen khat kam kawi-in donguh hi. Kampheen pa’n “A ni a kha hong bei bei peuh leh phamawh lo ding hi; nang na teeng phot peuh le teh, a dang te damdam in hong teeng thei dinguh hi” ci in Pu Tuang Ngul tungah a gen hi. Tua ciangin Pu Ngulh Khai in, “Mang dang khat peuh hong khan a hong dot leh, Ngulh Khai nget lai-in, a nget-na mun-ah damdam in teeng thei ding cih ka za mah bang hi, ci in hong gen sak in” a ci hi. Pu Ngulh Khai leh kampheen khat Kam te kikal-ah tua bangin sungthu sim a neihna uh a kip nadingin, Pu Ngulh Khai in, kampheenpa Rs.25 a piaksim ban-ah, Khat Kam ii inn sik-kang teng, Tulsuk pan a khuadong a khongin puak sak hi. Tua bangin Phin khua pan Khuatung leh khuanuai-ah kikhen in, Tual nih nei in, khua nateenguh hi. Khua nuai-ah, Naulakte Tawng Phut thahteng leh Buansing te nateeng uh hi. Ahih hangin Khuatung khua leh Khuathang khua, khuanih pen, Suangpi khua hi in, khua hausa uk-khat nuai-ah om uh hi.\nPhin pan khuatung leh khuanuai-ah kikhen in a kituah a ki pan in, khuatung khua in, khuatung khualui Tual puah in, khuanuai te in, khuathang Tual puah in Suangpi khuakhat Tual nih khua in a piang hi. Khuanuai ah Pu Tuang Ngul in Tual phuisam in, Buansing te Suan Khaw Hau in tualteek a sem hi. Khuatung khua ah Pu Suan Lam In tual phuisam in Tawng Nok in tual teek sem hi. Ahih hangin khua biakni ki bang in kibia hi.\nItem Reviewed: MIKANG UK SUANGPI KHUA. (Suangpi Khua Laibu). Description: Rating: 5 Reviewed By: Cinpu Zomi


url: =NAI 48 SUNG GAWTMUN AH – FGA Tulsa\nNAI 48 SUNG GAWTMUN AH\nAdmin / June 19, 2015 / FGA File\nKa theih leh ka zak thute laka lamdang ka sak pen khat misithokik George Lennox tangthu hi. Jefferson khawk sunga sakolgu a minthang hi a, sakol guk thubuai hangin Sedgwik thukhenpa in thong sungah khum a, a kum nihna a tan lai tak ahi hi.\nKum 1887 phalbi laiin suangmeihol khukah na semsak uha, a nasepna mun bitlo hi a theihna nei ahih manin Ukpa kiangahgen a, Ukpa in bangmah lauhhuai om lo ci-in a nasepna mun lamah Lennox paisak kik hi. Ukpa in semkik dingin sawl ahih manin, amah convict khat ahih tawh, thumang taka om lel cihloh cihtheih dang nei lo hi. A nasepna munah nai khat sung zongsemkik man loin mencim in khuhcip hi. Tua bang dinmun ahkuama phawk khak loh leh theihlohin nai nih sung om a, an nekhun ciang zong a mel kimu nailo ahih manin bang thu piang hiamci-in a nasepna mun va en uh hi.\nMencimin a khuhcipna suangmeihol khuk pan a lak khiatuh ciang na si khin ta a, Doctor in zong a sih khit thu kipsak hi. Aluang phum dingin bawl uh a, vuina hun zang ding Pastor zongtung khin ta hi. Kuang sungah a luang koih dingin zawng uh a, alu lam pana a dawmpa kisui kha ahih manin a luang kiatsuahuh hi. Tua misi luang leiah a kiat tak ciangin room sunga omtekhempeuh in lamdang a sak ding thukhat hong om hi. Phumdinga a luang a kibawl khinsa pen hong khanglo kikin hongdamkik hi. Manlang takin Doctor sam uh a, nai lang khit Doctor a tun ciang, tua misi phum dinga a koihpa un tuisik na dawn a, a kuang dinga a zat sawm uh zong midang phumna dingin na zangta uh hi. A khe mun nih kitan a, a lang lam tawm sidup cih lohliamma dang nei lo hi. Hospital ah kha guk sung a lup khit ciangthonginn lamah paikik hi.\nA nasepihte tung pan ama tangthu lamdang ka zak ciang, thanuam takin ka vil pah a, ama kiang tektek pan tua thute zakding ka ngaklah peuhmah hi. Ka sawm bangin ka mupah thei keia, a sawtna ciang hun pha ka ngah thei hi. Amah tawh ka kimuhciang kihona hun hoih tak ka nei thei uh a, kilawmtatna hoih takzong ka nei pah uh hi. Kum 30 a pha nai lo, migilo hi mah leh, mikisin nuam mi hi cih ka thei tel hi.\nGeorge Lennox Testimony: Zing ka thawh panin a ahoihlo na khatpeuh piang ding hi a theihna nei ka hih manin ka omnuam thei peuhmah lo hi. Mr. Gerson kiangah zong ka gen a, ka nasepna suangmeihol khuk hong etdiksak dingin ka kun hi.Amah zong hong pai a, a etkhit ciang bangmah lauhuai a om loh thuhong gen a, ka nasep maban zomkik dingin hong sawl hi. Keizong ka nasepna lamah semkik in, nai khat dektak ka sep khitciang thakhat thu in ka omna mialcip hi. Tua tak ciang ka maiah sik kongkhak golpi ong kihong a, tua ah ka lut hi. Ka kingaihsut thak ciang a si ka hih thu leh leitung thakah a om ka hih lam tel takin ka kithei hi. Midang muh ding leh thawm khatpeuh theih ding om lo a, bangci banga om ding hiam cih thei loin ka mailam zuanin ka pai hi. Gamla lo khat ka pai leh lui gei ka tung a, khawvak philhphelh bangin om a, tua khawvak zong aksi tang bang bek hi. Hun sawtpi tua munah ka tut khit ciang gunkuangkihot thawm ka za hi. Mi khatin ka omna lamah gunkuang honghot phei a, gen ding bangmah thei lo a amah ka et laiin kei hong pi dinga hong pai ahih manin gunkuangah tuang dingin hongsawl hi.\nHong hilh bangin gunkuangah ka tuang a, amah kua hi a koiah om ka hiam cih dot ka ut hang ka lei pen ka danga kibelhcip bangin om ahih manin ka pau thei kei hi. A sawtna ciang luigalkhat ka tung uh a, gunkuang pan ka tuak khit ciang ka theih loh kalin thakhat thuin amah mang ziau hi. Tua munah hong paisan khit ciang bang hih ding ka hiam cih zong thei loin tawlkhat sungka om a, ka mailam ka etleh lampi nih guamthukpi mial bikbekin a khuhcip ka mu a, a khatzaw pen lamzikpi leh tot nuam mahmah hi-in ka mu a, a khatzaw ahih leh lam kawcik leh tot haksa hi-inka mu hi. Kitheisak takin a tot nuamzaw ka zui a, sau ka pai main khua hong mial tektek a, aih hang galkhata meivak in hong taanahih manin ka paipai thei hi.\nTua banga ka pai laitakin bang hi hiam cih zong gen theihlohzah a lauhuai Dawi tawh ka kituak uh a, mihing tawh kibatna aneih hang, mihing ka muh khempeuh sangin gol zaw a, ft. 10sangin niam zaw lo peuhmah ding hi. A nung lamah kha nih neia, suangmeihol tawh kibangin vom a, guaktangin om a, a khutahteipi ft 15 a sau tawi a, a mit pen meikuang tawh kibang. A naklianin pek a, a sam zong bu in sau a, a aw zong Humpinelkai hamtawh kibang penin thei ing.\nTua khawvak tang silsial sungah thakhatthuin amah ka muhvat manin lau lua kisa in ka cimul hong khang a, a teipi tawh ongkhawh pah dingin ngaihsun ka hih manin ka din leh a ciliaphuaiaw ngaihpi tawh hong samin a nungzui dingin hong ci a, ka painalam hong lak dinga hong pai ana hi a, cih theih dang nei lo ka hihmanin ka zui hi. Tawlkhat sung ka zuih khit ciang mailamah muallianpi khat hong kilang a, tua mual pangah kitel taka sim theihdingin, ìHITAK GAWTMUN HIî cih kigelh hi. Hong pipa penmual neh in va pai a, tung lamah a teipi lamto kawmin ngaihtakin thumal thum genin kiko a, tua phet leh mual pang paninkongkhak ong kihong a, tua ah ka lut uh hi.\nTua mualpi khen lampiah hong paipih zel a, tawlkhat sungkhuamial lua ahih manin hong makaihpa kalsuan thawm ngaikawmin ka pai hi. Lam tawntungah mi a si dinga kisan thawmka za a, tua khit sawt loin tua thawm ka theihte kiza tektek a, dangtak lua kisa a tui ngen, ìTui ong pia unî cih aw ka za hi. Hong makaihpa in ka maia kongkhakpi a kiuh leh ong kihong a, tua kongkhakpi ah ka lut main ka nunghek leh mualpi pen kakhengkhin ta uh hi. Kongkhakpi ah ka lut ciang ka mai lamahmun zang zaipi ka mu hi. Kei hong makaihpa in keimah bangagawtmun tung dingte a pi dingin tua mun pan hong kilehsan hi.\nTua munah tawlkhat sung ka om khit ciang hong makaihpamah tawh a kibang Dawi khat hong paikik a, aman bel teipi tawiloin namsau lianpi tawi hi. A tawntunga ka omna mun ding honghilh dinga hong pai hi a, a aw lian lua ahih manin ka ci ka sahong zen khin liang hi. Amanah, “Hi tak gawtmun hi. Hih munahlamet ding peuhmah khat beek nangawn om kei. Nang zong hihmun na omna ding ahih manin, mual panga na pai laia natnathuak aw na zakna, tui duha dangtakte kiko aw na zakna, tuamunah gawtmun lampi om a, nang zong a sawt loin tua mun natung ding hi.A tawntung gawtmun na tunma nangawnin na thuakdan ding na thei khol ding hi. Tua mun a tung peuhmah kilehkikom ngei lo a, lamet ding khat zong om lo hi. Hih zang sungahtawntung gimna a thuak dingte zong tawlkhat om kiphalsak hi. A hang bel tawntung gimna thuak lo a tawntung nopna van gam kingah thei hi cih ngaihsutna leh kikhelna a neitheite adinginhun khat kipia hi”cih thu hong gen khit ciang hong paisan hi.\n(Khatvei adingin sau deuh ahih manin mai kha lamah zomkik mai ni, Ed).\nSource :Laitai Jyne/2015\n← Zogam Lalpu Lasak pawi leh Interview na omding\nWorshipping Our God :Rev.Dr.Dam Suan Mung →\nRev.Dal Cin 3 years ago\nNa website uhpan na thu uh na mu/ngai thei kahih manin lungdam mahmah ingh.\nKhathazong tampi ngah ing.Pasian in na maban uh hong zawh den tahen.\nSia Dal Cin


url: =Nuailam pilna leh tunglam pilna ~ Tdkhen :: ZOMI DAILY\nNuailam pilna leh tunglam pilna ~ Tdkhen\nposted on 23 October 2017 at 9:25 am UTC+9:30 Lomkholna: News, Tdkhen\nNUAILAM: Leitung pilna. (Gal 5:19-21; Jeim 3:13-16).\n1. Kha lam thu, nungciang thu, sihkhit thute lungngaihna om lo!\n2. Nuntak sung nopsak nading, a tam thei pen mu ding, ei’tha tek tawh ding ding, a niamte niam, a sangte sang, kilainatna om lo!\n3. Aituam lungsim neihna, ko pawl, no pawl, tua pawl cihte, pawl lungsim, nam lungsim neihtuamna, ei’tung bekah Ni a om ding banga ngaihsutna, ei’pate ei’siate bek a hat ding, a pil ding banga ngaihsutna, lungsim zai lohna!\n4. Huaihamna, kidemna, minthan nopna, tungtuan nopna, nahoih khat eima’ sep suah sak nopna, thuhoih khat eima’ phawk suah sak nopna, phat ngai, kipahtawina thupi sak!\n5. Gitlohna, lungsim kawi’na, ngian neihna, siat kaihna, mawhna zonna, mawhsakna, a pawl’pih lo peuh hai muhna, gensiat phuisamna, angsung pilna!\n6. A deih khat peuh lampi om takeileh ngah teitei nopna, lamdawt lungsim neihna, ngahpah, mu-pah, neihpah nopna, lungsim manlang, ngaihsut manlang, mi hawmthawh, lungtom, hehbaih!\n7. Pahtak khat peuh tungah kinga, lawmngaih khat peuh tungah ki-ap, a suakthak peuh nuam’tuam, khuahun zui-in kidangdang, lungsim dangdang, mizia dangdang, nu-le-pa’ zia thei nawn lo!\n8. Thaangtatna, noptatna, pang’tatna, leitung melhoih-nate iplahna, pumpi deihnate zuihna, hat napi thadahna, phawk napi mawk om’ na, hing napi si!\n9. Lungsim kiliatsakna, lungsim kiphatsakna, kihilhna ngaih theihlohna, a hoih banga kilatnopna, biakna sungah kineihna, tua biakna a vangliatna deih tuan lohna, deih dan-a biakna zuihnopna, pahtak deuh thuhilh deihna, deih dan thuhilh deihna!\n10. “Leitungah ko minam, ko beh, ko pawl hong kici pian cihte, “Ei mi, ei beh, ei pawl panin ko innkuan hong kicipian” cihte, “Ko innkuan panin kei a zong pen, a lam pen, a khoi a vaak pen, ka innkuan ka vaaksa hi” cihte ahi hi. Hibang ngaihsutnate pen lei lam, nuai lam pilnate ahi hi.\nTUNGLAM: Vantung pilna.(Gal 5:22-23; Jeim. 3:17-18)\n1. Tunglam pan hong pai pilna in a masa bel in a siangtho hi.\n2. Pawl lungsim neilo-in khat peuh tawh kilem kawikawi thei hi.\n3. Hehpihna nei-in deidanna om lo hi.\n4. Khen’tuam neilo-in mi khempeuh lawm-et hi.\n5. Kineih khem lo in a hihna bangbang kipholak ngam hi.\n6. Kilemna bulphuhin a om na peuhpeuh lungmuang kha-muang sak hi.\n7. Hih pilna pen ama khang sung bek hilo-in, a khang kidawlin khaici bangin neih tohtoh a sawm hi.\n8. Itna, lungdamna, lungnopna, lungduaina, migitna, hoihna, cihtakna, diknate a thuken pi ahi hi.\n9. Pumpi ki-uk zawhna thupi sak hi. Mi zulhzaute in lawh ngei lo hi. Thu ginalote ah a lungdam thei kei hi. A simtham leh a kilang mun-a om’ kilamdang lo hi. Siangthona, thumanna, dikna a nuntakpih hi.\n10. Tunglam pan hong pai pilna in tunglam mah pan hong pai Jesu Khris khuak-le-lungtang ahi hi. Khris ka nei hi a ci mite in hih pilna a thupi ngaihsut ding uh hi.\n(1) Nidang hunin kamsang leh kumpi kopin na a sem khawm uh hi. Tu hun ciangin kamsang lungsim leh kumpi lungsim mukhawmin na ki sem ta hi.\n(2) Pumpi khat sungah nuailam pilna leh tunglam pilna a om khawm hi. Kua mi, kua pawl genna hilo hi. Nuailam tunglam na thapiak nopnop nangma’ thuthu ahi hi.\n(3) Khris a mu nuam mite in Khris’ mite a en ding uh hi. Amah in kum 30 ciang tavuan la-a, a ban kum 60 ciang a mite’ tavuan ahi hi.\n(4) Akpi nokai nih hong kituleh, a note khuaphawk lo kim lai, patau in hong ciak deda uh hi. A kua’ no sawn hiam cih zong kithei nawn lo-in, a pite’ kituktukna ah a zui luailuai uh hi.\n(5) Galkap mangpa General Jesu in kilemna bulphuhin, Pasian leh mihingte hong kilem sak hi. Tua kilemna nasep a sem dingin eima’ khangpih ciat, eima’ khangual ciat, eima’ lawm ciat tungah tavuan hong pia hi. Tdkhen\nPrevious: A (3) veina Zomi Innkuan Naypyitaw Khuado 2017\nNext: Bolivia gamah Nurse pasal khatin asisa numeikhat ompih ahih manin kiman\nAzak nop mahmah Ngaihsutna in’ Hong Lungnuam sak’\nKalaymyo Khuahun Pawlkhat:- (April 14, 2015)\nItna bucing (Margarete Gawtier) Part 3\nKhang kizom thupha maw (or) khang kizom samsiatna?


url: =ZAM Thupuak :: 24 Jun 18 DHS (Lahwaka) kikhak :: ZOMI DAILY\nposted on 23 June 2018 at 3:15 pm Lomkholna: News, Refugee, ZAM, Zomi\nTeel Khialh Theih Nam Thum :: Na nuntakna ah kalsang khat nasuan ciang, lawhcinna khat natuah ciang abanah bang omlai hiam ci’n na ngaihsun ngei hiam Namuh tam semsem, natheih tam semsem, natuahkhak thu tam semsem leh leitung pen na lamet banglo, na lunggulh banglo nasa mai ding hi. Lungkiathuai in thanem in na omkha thei hi. Banghang hiam cih leh leitung pen mawhna tawh a kidim hi-a, Honpa, Gumpa hanga lametna nei bek ihi hi cih Christian biakna zui khempeuh in i thei hi. Leitung pen mite hong nopnehna gam, lawmte hong ciampelna gam, nu le pa kitotna hanga kikhenna gam, zawnna ngauna hanga gentheihna gam, zi le pasal hikhin napi kikhen kikna gam, lametna om nawnlo kikeuh tawh kibang phiala lungkiat theihna gam, innkuan ki-it mahmah….. Read more >>>\nAussie Embassy na lut ma in kipawlna zum (ZAM) ah hong pai in na tangthu te uh leh bang ci dan in interview lut ding cih te hong kikuppih masa hamtang un. Aussie Embassy lut in ih dawndan te tungtawn in ih mailam tampi hong ziakai leh hong nawngkaisak thei ahihmain thupi ngaihsut in kidawm ciatni. Aussie Embassy ah Interview alut Zomi tampi tak ki gingna omlo ahih manin ama uh tampi kikhak ahihmanin a lut lai ding peuhmah in na interview vai ding hoihtak na kiging theih na’ng ZAM zum hong pai masa zaw in.\nZAM member te sung pan in MyRC (TRIS) a bawl nuam leh a lunglut te in ZAM zum ah min sazian kipia thei hi. Hih MyRC(TRIS)card bawl nading akisam teng (1) Tulai tak na tawi card (2) Mei/Tui bill khat (3) Kiteenna lai (4) Nausuak lai (5) Sisan Group thei ding (6) Nasepna Company min or Sai min (7) Nasepna mun full Address Hih card bawl man pen RM 500 hi dinga, ZAM Zum ah piakding hilo-in MYRC (TRIS)-Office ah piak ding a hihi, Gentehna-in lemlohna khat a om leh RM 500 hong piakik ding uh hi, tuabanah kum (18) nuaisiahte leh kum (59) tung siah te in abawlman piak kullo ding uhhi.\nTulai tak DHS ulian te Malaysia pan a ciah laitak hi-in bang hun hong pai kik ding cih kigen thei nailo hi. DHS interview ngakte in lungduai takin ih ngaksa bangmah in ngak lai ni.\nUNHCR zum ah interview na pai ding ciangin kigingnaomlo pi in pai kei in. Interview ah khat vei na gen thu te hoihtak in kiciamteh ahih manin kilaih kik nemnu am thei nawnlo hi. Khat vei ih kiciat lohna hangin mailam tampi kikhak suak thei hi. Tua ahih manin zum ah interview ding nalut ma-in nathute hoihtak kigingkhol inla na kiging dan ding natheih kei leh ZAM zum ah hong pai in.\nMaranatha Music Ministry leh Music Studio a phuan khia Stephen Vocal band pan Sia Stephen Mang in Malaysia hong zin sungin ZAM zum ah hong hawhin Zomite ading thungetsakna leh thapiak na hongnei a kilungdam mahmah hi. Topa’n siapa leh a innkuan te thupha hong piak sakin ama min adingin hong zang semsem tahen.\nUNHCR zum ah vai tuamtuam te nadawp nop leh UN vai tuamtuam dawp/kan nuam te in Thursday leh Friday nite ah kidawp/kikan thei a, zingsang nai 7 lap hamtang leng hoih pen hi. Zato lam tawh kisai vai naneih leh Monday, Tuesday leh Thursday nite ah zingsang 8:00AM pan 12:00 Noon sungin kipai thei hi. Livelihood tawh kisai Wednesday leh Friday ni te ah kidawp thei hi.\nUNHCR pan in Chin State pan hong pai gambel mite vai a pulakna tawh kisai in lungkim lohna, thuman lo ahihna leh ih gam ah lungmuang takin ciah theih ding dinmun hih lohna te khempeuh kaikhawm in UNHCR zumpi ahi Geneva ah puak dingin ngelna thak kinei hi. Adang thu tuamtuam te kihel loin hih gambel vai lian ah awkhat, lawngkhat in gingkhawm in sepkhop ding gelna tawh meeting kinei khawm a, ICC (Independent Chin Community) in makaih hi. Tua kimuh khopna sungah Pawlpi kem siate, Kipawlna makai te leh a lunglut mipi te kihel in kikum khawm a, hih kikup khopna pan ih kaihkhop teng a sawtlo in Geneva ah kipuak ding hi.\nTulaitak pen ih omna gam kumpi thak kikhelna tawh kizui in hun paidan khat hong kikhelta hi. Tua ahihmanin ih omna ciat pan omdan, khawldan, hawhna ciahna leh vaksuk vaktohnate ah pilvang kawmsa in vakin, a kisam lopi in mawk vakvak kei zaw in. Inn kiim innpam ah minam dangte mitdong lo ding kidawmin, gamtatna ah ki khual ciatni. Kimat kihen zong hong tam semsem ahihmanin na lawmte, na pawlpi kem siate ahih kei leh na khua makai te kiangah na phone No. leh Card No. copy te uh kem sak/thei sak hamtang un.\nZAM Thupuak PDF >>>\nZAM palai te, Pawlpi siate, Upa te leh Khua makai te khat peuhpeuh ii phone no. ciamteh in lotngah hamtang in. 01-06-2018 ni-in Malaysia Home Affair Minister Muhyiddin Yassin in Malaysia gamsung ah thumanlo in aom nasem mi khempeuh hemkhia dingin ka khensat khin uh a, tua tawh kizui in na kasem ta ding uhhi. Nasep theih na tawh kisai in Rehiring Programme pen 30-06-2018 ni-in bei ta dinga, tua nungah hih thumanlo a om gamdang mite vai kilim pat ding cihi. Tua ahihmanin mipih a kuama ciat kidawm in pilvang takin om ciatni.\n1. Lam Niang (Kansau) GHKL\n2. Than Zaw (Yangon) GHKL\n3. Khai Tan Thuam (Saizang) Kelena Jaya Clinic\n4. Awn Khan Dal (Tungzang) GHKL\n5. Hau Khan Gin (Ngalbual) IPR/ACTS\n1. Thang Sian Hon (Sawbua) Bukit Jalil Camp ah kimuh pih theic\n2. Thang Muan Khup (Sawbua) Bukit Jalil Camp ah kimuh pih thei\nOffice ah semding Mi 1 ki nawh deih Computer hoihtak a zang thei hi ding. Mikang pau/English siamding UN/ZAM Card khat zaw zaw tawi hamtang ding. Off day-kal1 khatvei Off. Omna pia-Anpia Khasum – RM1800 – RM2500\nAmun-Sunway Pyramid gei\nZomi nasep neilote ading nasep nam tuamtuam om den hi. Nasep tawh kisai :Sia Khuppi – 016 3838 014, 011 3563 2059\n1. ZCF-Canaan Pawlpi RM100 Panpihna hongpia khempeuh tungah genzawhloh lungdamna lianpi ZAM pan kong tangko uhhi. Hi danin I pan khopnate hang in tuni dong a kalsuan zo I hihi. Topa’n Zomite adingin mapang zo semsem dingin thupha hong pia tahen.\nPrevious: Kuala Lumpur khuapisung ah huihpi leh guahsia kithuah, singkung abulpan kilongkhia\nNext: Kuala Lumpur khuapisung aom Bank ah damiah lutin, RM17,000 puakhia


url: =Phelkhai keh ~ Lian Tuang :: ZOMI DAILY\nposted on 4 March 2018 at 6:07 pm Lomkholna: Article, Liantuang\nNidang lai in khualumna kawl khuano khat ah tuitawi thalawh in a nungta pasal khat om hi.\nAmah pen tuitawi hat mahmah in tuiciang tawh phelkhai lian mahmah nih avei atakah kot hi.\nAveilam a phelkhai pen keh sawnsawn lai hi. Ahih hangin phop se loin kum tampi tua bangin tui a tawitawi lel hi.\nAsawtsawt lam ciangin phelkhai a bitzaw pen ong kiphasak nuam pian hi. Kei pen poina hemna bangmah neiloin a hoih sitset hi ing. Kei sunga tui kikoih khempeuh malkhat zong lalthang sak loin innphul a tun lianlian ka hi hi ci se hi.\nTua thu hangin phelkhai a kehzaw pen in “ kei pen a poi, a hem hi ing” ci in amah le amah thanem in kisungsia simsim hi.\nKisuang mahmah ahih manin ni khat a pu kiangah ong pai sim khiankhian a, pu aw citak takin na nasep hangin kei na gina zolo ka hih manin na tha na ngal tampi amawk bei sak suak ing. Tui a dim nong thun hangin lampi dungah taktak sak kahih manin inn I tun ciangin a lang bang bek omlai tazen hi, kei mahmah gina kei lua ing ci in thum ngaungau hi.\nTua ciangin pasal pa in “ Banghang kisuang ding na hi hiam, i tuitawina lampi dung teng en dih ve, nang na om lam lampi nawl khempeuh ah pak hoih mahmah namcin pak zihziah hi lo hiam. Nang kiang pan a takkhia tuite hangin tua pakte a nungta hi ven, nang om kei lecin lamdung le I innhuang sunga pakte hi zah in pak zihziah zo ding ahi hiam” ci in dawng kik hi.\nMi khempeuh in thanemna kinei ciat hi.Ahi zongin tua I thanemna pen eima hoihna le I manphatna zong na hi thei gige hi.\nMihingte in thanemna in i ngaihsut thute pen Pasian’gelna khat a om sa hi a, khat veivei mihingte in kitelkhin zolo theizel hi.\nKawllai pan kiletkik hi. Lian Tuang\nPrevious: Mandalay ah innteeng nasem numeikhat Acid kibuak, amit leh amai siacip\nNext: Gamlian te ki ukna zia kikhelna leh mailam ah a nawngkaisak theiding thute ~ Khup Lian Thang


url: =9Febraury 2019. Sabbath 6na Thupha Kepna leh zeekna Kipatna ~ MUC\n9Febraury 2019. Sabbath 6na Thupha Kepna leh zeekna Kipatna\n9Febraury 2019. Sabbath 6na\nThupha Kepna leh zeekna Kipatna\nSteward (neihsa kem) cih kammal in nidanglai tanglai kammal hi. Tu hunin kizang nawn lo hi. Tuhunin manager kizang zaw ta hi. Steward in van le nate nei pa hi lo-in, mite’ neihsa kem, a kisawl bangbangin nasem mi hi.\nNeihsa kem leh zeekna thu koi pan hong kipan hiam? Hih thu tawh kisai-in Lai Siangtho sungah thunih kimu thei hi. Mihing in mihing ahihna leh Pasian in Pasian ahihna in neihsa kep leh zeekna hong hilh hi. Hih in Pasian mai-ah i dinmun pulaak hi.\nNa khempeuh kipatna en lehang, Pasian in na khempeuh piangsak hi. Nang le kei, kimlepaam nate, ni, kha, aksi a kipan na khempeuh Pasian’ bawlsa hi. I neihsa khempeuh Pasian’ hong piak hi. Pasian’ tapa, tanu i hih manin masuan i nei hi. Bang hang hiam cihleh Ama bawlsa i hih manin a bawlsa na khempeuh hoihtakin kem ding thu hong kipia hi. Hih thu Eden Huan panin hong kipan hi. Pasian in a bawlsa na khempeuh kem ding leh puah dingin thu hong pia hi. “Tua bangin Pasian in ama lim sunin mihing piangsak a, Pasian lim sunin amah piangsakin numei le pasal piangsak hi. Pasian in amaute thupha pia a, amaute tungah, “cipha unla pung un; leitung khempeuh dim unla thuzawh un. Tuipi ngasate, huihlak vasate, leitungah nuntakna nei khempeuh tungah ukna na nei ding uh hi,” ci-in thupha pia hi (Pian. 1: 27, 28 ).\nMi kimkhat in nate tungah ukna hong kipia siksanin amau ut bangbangin gamtattheih dingin ngaihsun uh hi. Piansak nate tungah ukna a hong kipiak hangin na khempeuh in Pasian’ ukna nuai-ah om hi, cih pen phawk tawntung ding kisam hi. Leitung in mihing’ neihsa hi lo hi. Nate kem ding, a puah dingin Pasian in hong sawl hi bek hi.\nThuumna: Pasian in muanna tawh a hong kepsak thupha-te, nate hoih tak kemcing ding kisam hi.\nThungetna: Topa aw, leitung in nangma aa hi-in, mihing in a suksiat ding hi lo hi. Nangma bawlsa ahih manin piansak nate ka it uh hi. A hoih, a etlawm, na vangliatna, na ciitna kilangsak na bawlsa nate a kem, a puah siam dingin hong huh in. Amen.


url: =Lauhna ~ Rev. Dr. Ngul Khan Pau :: ZOMI DAILY\nposted on 22 April 2015 at 2:08 am Lomkholna: Article, Biakna, Ngulkhanpau\n3. Lauhna in hong zaw-sak ding hi (Matt 9:2). Mawhna hangin mibanglo, mipoi i cihte hong piang hi. Topa’n mihing a bawl lai-in siatna nei lo, mawhna nei loin na bawl hi. Hih lai a cidamlo mipa zong pumpi-zaw natna hangin lampai thei loin a lawmte’n a zawng uh hi. Pumpi khut leh khe i neih hangin zat theih kei leh nuntakna bukim lo suak ding hi.\nTua bangin nang zong lauhna in hong zaw-sak ding hi. Bangmah sem thei loin hong koih ding hi. Na nuntakna na hoih khat nangawn a sem thei lo dingin lauhna in hong gakcip thei hi. Upna tawh kalsuan mite’n na thupi a sep khiat lai-un lauhna tawh kalsuan mite’n sepkhiat ding nangawn lau uh hi. Mi pawl khat a lawhcin ding uh lau om hi. Banghang hiam cih leh lawhcing le-uh tu mahmah a nuntakna uh khek kul ding ahih man hi.\n4. Lauhna in na talent neihsun mawk beisak ding hi (Matt 25:25). Talent hawmna thu i Topa’n a genna ah, amau siamna tawh kizui in talent kipia ci hi. Talent tam leh tawm thu hi masa lo in, tua a kipia talent bangcih kizang, kimetbawl cih hizaw hi. I Lai Siangtho i et ciangin tua talent khat neipa in a pu kiangah, “Nang ka hong kihta (lau) a, leisungah na sum ka seel hi,” ci hi. Lauhna hangin a neihsa nangawn zang khia, meetsak ngam loin na kemcip hi. A sumpi a muh kik hangin a pu in lungdampih loin gimna thuaksak dingin thupia hi.\nHih talent pen “hun hoih,” “septheih nading siamna” zong hi thei hi. Tuate zang kei leng hong piapa tung panin thukhenna i thuak ding hi. Mi tampite’n lauhna hangin na hoih semkhia loin a nuntakna uh na beisak uh hi. ‘Semkhial kha leng’ cih kidopdopna hangin bangmah sem loin a nuntakna uh beisak uh hi. Bangmah sem loin na om sangin na tampi nasep manin sepkhialh neih phamawhlo zaw hi.\n5. Lauhna in innsung ah hong kibusak hi (Johan 20:19). Nungzuite zong a Topa uh Singlamteh tungah kikhai a muh zawh uh ciangin Judahte’n amau zong hong zongin khat khit khat thah ding lauhna hangin kibu uh hi. I Lai Siangtho in, “Jerusalem khua a Judah uliante a lauhna hangun inn a kikhaknelh uh hi,” ci hi. Kum thum sung a zuihpa uh hong sih ciangin lauhna in a lungsim uh dim hi. Topa in, “Nopna na ngah un,” a cih hangin amau tua nopna sangin “lauhna” tawh kidim uh hi.\nI lungsim a luah ding i piak na khat peuhpeuh hong luah tam luat ciangin a dang khat nangawn ta thei nawn lo hi. Tua mah bangin nungzuite zong lauhna in luah khin ahih manin thu dang bang mah ngaihsun thei lo uh hi. Tua bek hi loin inn kongkhak kikhaknelh uh hi. Tuni in ei zong lauhna hangin mite kiangah kihel ngam nawnlo, midang tawh zong kikhawl ngamlo in i om kha hiam? Lauhna hangin kong na khakcip kha hiam?\n“Sihna lim guamsung nangawn ka nawk hangin siatna ka lau kei ding hi. Bang hang hiam cih leh na molhtum leh na ciangkhut in kei hong lungmuangsak hi,” (Late 23:4).\n“Topa, ka khuavak leh hong honpa ahi hi. Kua kihta ding ka hi hiam? Topa, kei adingin mun muanhuai ahi hi. Bang lauhpih ding ka hiam,” (Late 27:1)\n“Pasian i belh leh i thahatna hi a, haksat hunin a hong huh pahpah pa ahi hi. Tua ahih ciangin leitung kikhinin, mualte tuipi sung a kidenna zongin, a tuite ging zuazua-in phuan zuazua a, hih ginna hangin mual liante a ling zongin i lau kei ding hi,” (Late 46:1-3).\n“Topa in kei hong ompih hi. Bang mah ka kihta kei ding hi. Mihingte in kei, bang hong cihzo ding ahi uh hiam?” (Late 118:6).\n“Nang hong ompih ka hih manin lau kei in. Na Pasian ka hih manin lungkia kei in. Nang hong thakhauhsakin ka hong hu ding a, nang hong huhin ka hong honkhia ding hi,” (Isai 41:10).\n“Bang hang hiam cih leh keimah Topa na Pasian in na khut taklam ka len hi. Lau kei in, nangmah kong huh ding hi, nang tungah a hong cipa keimah ka hi hi,” (Isai 41:13).\n“Bang hang hiam cih leh Pasian in eite tungah meidawina lungsim hong guan lo a, thahat, ki-it, pumpi ki-ukzawhna lungsim hong guan hizaw hi,” (II Tim 1:7).\n“Itna nei lehang launa om lo a, itna cingtaak nei peuh lehang launa beimangta hi. Bang hang hiam cih leh launa i cih pen gimthuak ding kihtakna hi a, gimthuak ding a laute pen itna cingtaak a nei lote ahi hi,” (I Joh 4:18).\n4. Lauhna nan-cih-takin nang in: Pasian kammal tawh launa nan ding zia i gen khin zo a, thu leh la, leh thungetna tawh launa thahat takin nan ding hi. Thungetna na neih ciangin a ging in nei inla, la zong a ging mah in sa in. Bang hang hiam cih leh Pasian kammal a gingkhiate vanglian in nasem thei a, lungsim tawldamsak hi.\nTua ciang Lai Siangtho kammalte lungsim sungah tampi koih leteh tuate mahmah in a hunhunin nang tungah na hong sem ding hi. “Pasian kiang nai un. Amah in zong hong nai ding hi,” (James 4:8) a cih bangin amah naih peuh leng launa leh Pasian kigawm thei lo hi. Thungetna tawh launa nolh inla, Pasian kammal zangin tai in.\n5. Upna lamah nang hong phungvuh thei mite tawh kikhawl in: Upna, thungetna, lametna neite tawh kikhawl leng amau nuntakna in hong lamto ding hi. Ahi zongin upna, lawpna leh lametna nei lote tawh kikhawl leteh na nuntakna hong kiamsukpah ding hi. Launa tungah gualzote tangthu sim inla, nang zong amau kalsuan bangin gamta in.\nSawltak Paul in zong launa leh lunghihmawhna tungah gualzawh nadingin upna sunga a tapa Titus hangin lungnopna na nei hi. “Macedonia gam ka tun khit uh ciang nangawnin tawldam cih om thei tuanlo a, a koimah peuhah kitotna leh lungkhamna om kawikawi ahih manin lungsim patauhna hi tawntung hi. Ahi zongin a lungkia mite a hanthawn Pasian in Titus hong tunna tawh kote hong thakhauhsak hi,” (II Kor 7:6-7).\nLeitung aw khuamial lungkham na’n dim\nPrevious: Gullu Mual le Pilna Mual ~ Cope Suan Pau\nNext: Parcel & Calling


url: =16 February 2019. Sabbath 7na A Hong Pia Pa ii Siamna ~ MUC\n16 February 2019. Sabbath 7na A Hong Pia Pa ii Siamna\nAdmin 7:39:00 PM Articles, Offertory Reading Zomi\n16 February 2019. Sabbath 7na\nA Hong Pia Pa ii Siamna\n“ A kipatcilin Thu a om hi. Thu in Pasian tawh a om khawm hi. Thu in Pasian ahi hi. Amah in a kipatcilin Pasian tawh a om khawm hi. Thu tawh na khempeuh a kipiangsak hi. A kipiangsak khempeuh lakah, Thu lo-in a kipiangsak khat a om kei hi. Ama sungah nuntakna a om hi. Tua nuntakna in leitung mite a ding khuavak ahi hi. Tua khuavak in khuamial lakah tang a, khuamial in amah a zo zo kei hi.” John 1: 1-5.\nKhuapi sung a teeng mite in singkung lopa, kimlepaam hoihna tuamtuam muh ding hamsa hi. Na khempeuh, neihlelamh khempeuh in Pasian’ bawlsa hi. I nuntakna, cidamna, pilna, siamna khempeuh in Ama kiang pan hong pai hi.\n“Leitung in mi pil, mi siam, thu theihna tuamtuam nei, nate thu a kantel, mihing lungsim a phongsak thei ngaihsutna tuamtuam neite in pahtawi-na ngah uh a, mite phattuampih ding nasem uh hi. Ahi zongin tua mite sangin a lian zaw, pahtawi taakcing Pasian hi. Mihing khempeuh hong hilh SIA in leitung piancilin om khin a, Amah in mihingte’ KHUAVAK hi. Ni, kha-te in leitungah khuavak a hong taan mah bangun leitung mipilte’ pulaak thute in Dikna Khuavak Jesuh hong musak thei hi. Ngaihsutna, pilna khempeuh in leitung’ Khuavak panin hong pai hi.” Ellen G. White, Education, 13.\nJesuh in Piangsak Pa hi banah na khempeuh a uk TOPA hi. I kidot ding thu in ‘ Amah ka TOPA ahih mah hiam? Ka nuntakna, neihsa khempeuh Amah a pia hi leng, Ama vangliatna ka mu diam? Mite aa dingin bangzah ciangin thupha ka hi thei ding hiam?\nThuumna: Nuamna tawh i nuntakna Topa ap ni. Tua hi leh kimlepaam mite aa ding thupha i hi ding hi.\nThungetna: Topa aw, ka Topa na hihna hong theitel zaw semsem sak in. Ka nuntakna nang ma’n hong uk in. Amen.


url: =ZOKHUAK - Zomi Community Network - Your Network\nPosted by Tg. Thangno on August 2, 2011 at 11:21am\nEi Zomi te pen kipil/ciim mahmah hi cih keimuhna hi. A hizong in I pilna izat khiat na ding, i pilna i tawisan' na ding kilei zolo a hihman in a pillo/ciimlo tawh i kibang hi.\nEi Zomi te khat leh khat i kithuah ciang' ipilna, i ciimna pen kilanglo hi. Banghang hiam cihleh mikim pen kipil/ciim kimciat in ipilna kilaamsang zolo kim a hihman in i theitham lo hi. A hizong in minamdang te tawh i kithuah ciang or minamdang te lak ah i om ciang in hong kilang mahmah hi. Minam dang te in sangpan' a hizong munkhat peuhpeuh pan a sin ngiat lo buang theilo uh hi. a hizong in ei Zomi te in koimah ah nasep silbawldan cihte kisin ngeilo na pi i muh, ineih bangbang kisem thei kim ciat hi.\nZomi tan 10 khat in pen namdang mite Master khat i pilna i zahtaakna ding om khollo hi cih kei muhna hi. Himah ta leh ei-i pianpih (ZOkhuak) pen ki motzat theilo in a kitawisang pilna te mah in muibun zaw kawikawi zel hi. Tua a hihman in Zomi te-in i pianpin pilna, siamna(Zokhuak) pen i tawisan'(tawisang) ding thupi mahmah hi. I zatsiam na ding pen i lei ngiat ding mah hong thupi mahmah hi.\nZomi te pen kiniam hetlo napi (mehteh mehgah bang hileeng) eeklei a kisam mahmah i hihi. Eeklei kisam a- avul niingniang/ a kiil thiuhtheuh tawh a kibang i hihi.\nKa ngaihsutsut ciang in Zomi te pen a pilsa, a ciimsa-a suak tawh kibang ka kisa hi. Sum leh paai, neih leh lamh tawh a khangto hileeng Zomi te pen i omna mun ciat ah mite nuai-ah i om hetkei ding hi.\nZOKHUAK=PIL, CIIM, THEI, SIAM, CITAK, HANCIAM, THUMAAN, LUNGKIA NGEILO, ...\nTwetter: Zo Hornbill\nComment by mannuamlian on August 9, 2011 at 8:49pm\nlung dam kong dot na nong phi sak kik.\nComment by Tg. Thangno on August 7, 2011 at 10:03pm\nLungdam ei..Nongdotna kei muhzia in hong dawngning ei..\nZomi mipil misiam masa te'n namdang zi/pasal a neihna a hang pen-\nPasian in a ma zi/pasal dingpen namdangmi a sehsa hikha ding hi.\nZomi te-in pen namdang te a pil, a hau, a hoih kei zong in kipaakta pongmawk hi. (namdang tawh kite'n pen midang te-in hong pimuhding kisa thei in ei leh ei peuh i lungsim mitung tuang mawkmawk thei hi.)\nZomi tawh a kite'n ding pen zaneu (minneu) kisa zong hithei ding hi.\nNamdang te'n Zomi te pilsa, siamsa a hihman in Zomi te a ngahzawh na ding na hanciam zong hikha ding hi.\na dang tuamtuam...\nkhialna aom leh kimaisak ni....\nComment by mannuamlian on August 7, 2011 at 7:17pm\nna cih bel man mah mah na pi in ,kong dot nop khat om,a bang dia zomi sungah a pil masa leh thu thei masa ten namdang zi or namdang pasal nei a hi tam?zomi te hai sa lua zo maw a hi keh pillua sa zaw?


url: =KUM THAK – NGAIHSUTNA THAK. Agelh ~ T. Sawm Lian - Laibu Saal\nHome > Thuluui/Articles > KUM THAK – NGAIHSUTNA THAK. Agelh ~ T. Sawm Lian\nKUM THAK – NGAIHSUTNA THAK. Agelh ~ T. Sawm Lian\nKUM THAK – NGAIHSUTNA THAK\nAgelh ~ T. Sawm Lian\nKum thak hong tun simin, mi ngeinate in tup le ngim, kumlui sang-a a hoihzaw ding a lamet kalsuanzia leh ngaihsutna thak kibawl zel hi. Tua pen mi ngeina, mibang i hihna, leh mihingte tungnunna khat ahi hi. Cihnopna-ah, mi bang lian lo, gamsa, leh vasate in tua bang ngaihsutna nei lo uh hi. Tua ahih manin kum thak ahih tawh kitonin i theihsasa ahi phial zong, ngaihsutna leh kalsuanzia thak, a hoih lama i nuntakna hong makaih thei ding a lamet pawlkhat tungtawnin tha lakhawm leng i ci hi.\n1. Ngaihsutna dik –\nTexas a unau nih tangthu ka lungsimah mangmawh hi. A pa pen zu lungvei (alcoholic) innsuang a buaina bawlden ahi. A ta upazaw amah bang hi a, a neuzaw ahih leh a sepna lamah mi lawhcing leh mite zahtak khat ahi hi. Tuaci bang nuntakzia a neihna uh a dot uh ciangin, a uzaw in, “Ka pa’ nuntakzia en un, ama makaihna nuaiah bangci mi hoih leh picing suak thei ding ka hiam? Hih ka dinmun pen ka dinmun ding mah hi” ci hi. A nauzaw in ahih leh, “Ka pa in haksatna leh buaina tampi bawl a, amah bang a nuntak sawm lo ka hih manin hanciamin hici bang dinmun tung ka hi” ci hi. A pa uh kibang, a muhdan leh a muhzia uh (mi ettehhuai lo ahihna) zong kibang, ahi zongin muhdan kibang pana amau lamah na a sepdan kibang lo ahih manin, khat ading a hoih theihlohna pen khat adinga thakhauhna leh hanciamna a tun, amah a lawhcingsak suak hi. I sep i bawl, i kalsuanna, i nisim nuntakna, leh i Khristian nuntakna-ah, ngaihsutna dik i neih leh a hoihlo pen nangawn zong tha hong pia na manpha suak thei hi.\n2. Ki-ukzawhna –\nMi tampi, mi gam mi leiah, a nuamsa lo pipi mah, lungzuang leh gim le tawlin, na sem, sangkah-siamsinna, nekzonna ci tuamtuam kinei hi. I kholhpihte pen mi namdang leh hong it law lo bang zong hi mai thei. Mite etteh leh mite thupingaihsut ding khopin i nungta thei kei zongin, ki-ukzawhna (self-discipline) nei a, kampau, gamtat pilvan ding, mite niam-et leh minam a minsiasak i hih ding kidophuai hi. Mi hau, mi lian leh ut bangbang, hoih a sakdan bekbek a om minam khangtosate laka gina meel lo khangno pawlkhat ii kizepdan, nopsakna a zondan uh, a kampau leh a kalsuanzia uh mu a, amau bang a om sawmna, ngeina/paizia kician nei lo a gamdang, mundang, minamdangte laka omna-in haksatna tampi hong tun thei hi. Sam lang thelthal, san thelthal, nin mahmah, hik bang om phial inteh, cihnophuai phial, nik le puan bang a ngeina lo lua, siing lua, lian lua, neu lua cih bang… Nek le dawn lamah zong uang lua lo dingin ki-ukzawhna kisam… I Khristian nuntakna-ah zong ki-ukzawhna pen Kha gahte laka khat hi a, gahkhiat pen i sawm, i kisin ding ahi hi. Lai Siangtho a kimu Joseph leh Daniel nuntakna panin sin ding thupi mahmah om dingin ka ngaihsun hi.\n3. Service thupisak leng –\nSepna-bawlna tuamtuam nei a tu-a i munah om i hi hi. Pawlkhatte kumpi nasem, pawlkhat company ah, pawlpi leh kipawlna tuamtuam nuaiah nasem kihi kha ding hi. Tua i sepna munah i om theihna ding ngaihsun ciat lehang, midangte ading a na hoih sem ding leh ‘kisapna’ a omna hang tua dinmunah om/sem thei i hi hi. Tua ahih manin, i nasepna-ah sum le pai lama eima meetna (benefits) bek sang a nasep (service), tua muna i om theihna hang i thupingaihsut kei leh, tua i nasepna-ah lawhcinna leh nasepna tungtawn a lungdamna kingah lo mai thei hi. I gam i nam sungah, a sepna lam sangin a meetna lam kilim ngaihsut lua ahih manin, lampi sia mahmah den, mi genthei panpihna ding a sum tampipi hong lut, tuate a semte in service hoih sang a amau mimal meetna a limzat lua ahih manin i gam a khantoh ding bangin khangto thei lo hi kha ding hi. Diktatna tawh i sepna-ah, a sum lama meetna bekbek sangin mite ading a na hoih sepna mahmah thupisak masa leng khantohna om thei pan ding hi. Veng sung makai ding a kiteel/kisehna, MLA, MP, Pastor, Evangelist, leh pawl tuamtuam a makai hihna-ah, tua makai sepna tungtawna mimal hamphatna sangin, tua munah sepding om a hong kiteel/kikoih ahihna thupingaihsut a sem makai, zum nasem, company a nasem, zato inn a nasem etc. hih ding thupi hi.\n4. A ziak/hang om a kiom –\nI gensa mah bangin, tu-a i omna numah a ziak/a hang (purpose) om a ki-om ahi. Nek le tak zon baihzawk ding lametna, kumpi nasepna hang, siamsinna, etc. hangin tua i omna i khua leh khua lo, mun gamlapi ah zong kiom kha ding hi. Zogam sung leh a pua lam, tuipi gal nangawnah pai a, mi gam mi leiah nasem a, haksatna tampi om mah leh tua muna i omna ‘a hang’ om teitei ding hi. I omna hang ngaihsun lo leh phawk lo a nuntak baihlam mahmah. En nuam sa lel a, omna munah sum tawmkhat muh ciang inn lamate haksatna bang phawk kha nawn lo, nuam sa gawp khawng i hi kha hiam? Sum tampi bei a simsin ding a khuapi tuamtuam a pai, i paina hang phawk kha nawn lo a khuapi a vakthap, innkuan nuntak-khausak baihzawk ding lametna tawh sumbawl a, khuapi-ah numei peuh tawh kimawl a hun beisak, ect. Tu-a na omna munah bang hangin om na hiam, na omma-in a hang kician tak omin tua munah om ding hanciam kha ding hi teh, tua pen kum thak ahih tawh kitonin ngaihsun pha-in, tua tu-a na omna hang pen lawhcinsak sawm in.\n5. Nang pen nangmah na hi –\nKhatveivei mite thugen leh ngaihzutna peuh kibuaipih lua ahih manin i nasepna leh i nisim kalsuanna kibah thei hi. Mite hong gendan, mite hong theihdan, mite hong muhdan leh mite hong ngaihsutzia peuh tawh kibuai-in na hoih sem zo lo leh a hoih lamen zo lo ding bang a ei le ei kingaihsut siatna om thei hi. Mite pawlkhat, gensiat, langbawl leh i thanem ciang a hong huh a, tha hong pia ding a i ngaihsutte khawng peuh, i hatlohna leh thanemna hang a kipak a, lungdam mahmah zong om thei mawk hi. Tua ahih manin mite tungah kinga masa loin, Pasian lungkimna, mite ading a manpha ngaihsut ding ahi hi. Mite muh leh theih ding-a a hoih gamtatna leh kalsuanna pen kisam mahmah ahih hangin, tua kalsuanna hangin mi khempeuh lungkim lo ding a, pawlkhat hehna a tun peuh hi zawsop kha ding ahih manin, hoih leh pha na sak, mite ading a phattuam, leh Pasian thu tawh kituak ahih naak leh tua lamah kalsuan in. Israel galkap khempeuh leh a sanggamte nangawnin a muanloh, ciahkik ding a sawl uh David pen mi thugen leh ngaihsutna hangin lungkia hi leh kua in Goliath that ding hiam? Gensiatna leh ngaihsutna hoih lo hangin Moses lungkia hi leh Izipt saltanna panin Isarelte cikciang suakta ding hiam? Nang pen nangmah na hi hi.\n6. Missionary i hi uh –\nJoel Osteen in, “Khristian khempeuh missionary kihivek” ciin gen hi. Jesu Khris in zong vantung-a a kahtoh ding ciang a nungzuite kam a vaikhakna-ah zong, pai a lungdamna thu tangko ding, mite Jesu nungzui suaksak ding ci hi. Tua banah, Khristiante leitung mun khempeuh-ah ama teci (testimony) hi ding, ciin na gen hi. I nisim nuntakna-ah, mi khempeuh lungkim leh hoihsak bangin ki-om thei ken teh, ahi zongin, Khris teci, ama nungzui i hihna miten a theih/muh ding leh, a thei nailote tungah ‘Lungdamna thu’ a gen ding a seh (appointed/ordained) i hihna mangngilhloh ding ahi hi. Adiakin khuapi sungah, seppih, kithuahpihte bang Khris a thei nai lo zong hi thei hi. ‘Bang hang a hih munah om, bang hangin amau tawh kithuah kha, kei panin bang hamphatna ngah thei ding uh,’ cih ngaihsutna tawh Gospel i hilh theih leh tua pen nasep thupi leh lian mahmah ahi. Paul mahmah in zong thonginn sungah a omlai nangawnin lungdamna thu mah genbelin na nei hi.\n7. Mangngilhloh ding –\nKum thak, hun thak i ngah simin, haksatna, buaina, lungkhamna, leh i deihloh nate in hong beisan, hong gamlatsak pah ding cihna hi tuan lo hi. Lungdamn leh lawhcinna i ngah zong om ding a, a lang lamah i hun beisa a sang a nasiazaw leh lianzaw haksatna, kamsiatna, lungkhamna leh gentheihna bang zong kimangat thei lai hi. Tua ahih manin kiginkholh zong kisam a, tuate thuak khak ciangin zong lamdang sak luat ding hi loin, leitung ngeina ahih manin a kipelh thei lo ahihna phawk ding zong kisam hi. Tua banah, mihingte ading a kisehsa ahi sihna i tuah hun ding nai semsem ahihna phawkin, Pasian tawh i kizopna a hoih hiam? cih ngaihsut kisam hi.\nI sep theih kibang ke’n teh, siamna leh kivakna lam zong kibang ken teh. Ahi zongin a thupipen-ah, Pasian in hong piak nuntakna, cidamna leh hun thak sungah, bang ci bangin kalsuan sawm? Bangci bangin a hong piak hun manpha leh Kha Siangtho piak siamnate manpha takin zang ding? cih pen a thupi leh ngaihsuthuai dotna ahi hi. Kum thak thupha note tungah hong tung hen la, hong tung (ding) kum thak pen ngaihsutna thak leh a hoihzaw tawh Pasian leh a it mite adingin na lianpi sepna kum, kum manpha hi ta hen.\n~ T. Sawm Lian, 30122016\nDraft - Zomi eLibrary Kumthak Thuluui/Articles\nItem Reviewed: KUM THAK – NGAIHSUTNA THAK. Agelh ~ T. Sawm Lian Description: Rating: 5 Reviewed By: Cinpu Zomi


url: =Lennupa Buaina Leh 2008 Thukhunpi ~ Bob Tuangpi :: ZOMI DAILY\nposted on 21 August 2018 at 8:24 am Lomkholna: BobTuangpi, Myanmar, News, Zomi\n2008 gambup thukhunpi akilaih zawh masiah tua siksanin kikalsuan ding ahih manin, tua sungah minamvai leh gam leitang koicih kepin panla lehang muibun ding cih 2008 gambup thukhunpi khenpi (53) na sung ka etcianna kong luikhia nuam hi.\n2008 gambup thukhunpi khenpi (53) -(a) na ah gambup ah om gamkee (State & Region) tuamtuamte’ leitangvai leh gamgi puahphat ding thu a om leh tua gamkee sungah teeng khuapi huam (Township/သက္ဆိုင္ရာျမိဳ႕နယ္) mipi taangpi taangta’ deihna lakna (Referendum) neih masak ding kisam hi.\n2008 Thukhunpi 53- (b) na ah tua bangin gamkee (State & Region) khat sung ah om khuapi huam (Township) leitang ah ateeng mipi deihna akilaak ciangin tua khuapi huam sungah om, meetang (Vote) khiathei (kum 18 tungsiah cihna) mipi deihna alangval ( atawm pen 51% cihna) in gamkee khat ii gamgi puahphat dingvai athukim kei leh kuamah in kheltheilo ding hi, ci-in kiciantak gen hi.\n2008 Thukhunpi 53-(c) na ah tua bangin akisaikha gamkee khat ii khuapi huam (Gtna : Chin State sungah om Township-9 teng lakah Tedim Township leitang huam gamgi puah nang akisap leh -Gtna : Lennupa pen Falam Tsp huam ah khiin ding ahih leh) mipi meetang khiathei alangval (Tedim Tsp huam) in gamgi puahphat ding mipi deihna laakna (Referendum) ah athukim uh leh tua gamkee innpi deihna (Gtna : Chin State Parliament/Hluttaw) khensakna laakkul hamtang ding hi.\n2008 Thukhunpi 53-(d)na ah tua bang akisaikha gamkee Innpi (State & Region Hluttaw) in athukim pih khensatna vuah gamkee Innpi taangmi (MPs) vekpi lakah sehli suah sehthumval (75 +%?) gamgi puahphat ding athukim uh leh gambup Innpi (Union parliament) in thukimpih phot ding (Vote khaikullo) aa, tua khit teh gambup makaipi ((President of The Republic of The Union of Myanmar) in kipsakna nei ding hi.\n2008 Thukhunpi 53-(e)na ah gambup ah om gamkee khat ii gamgi puahphat dingvai tua gamkee (State &Region) ah om khuapi huam (Township) sungah ateengmipi atamzaw in gamgi puahphat ding thukimna pi’n gamkee Innpi (State &Region Hluttaw) in athukimpih kei leh gambup Innpi (Pyitaungsu Hluttaw/Union Parliament) ngaihsutna leh thukimpihna laakkul ding hi.\n2008 Thukhunpi 53-(f)na ah gambup Innpi (Union Parliament) khensatna akilaak ciang’n gambup Innpi taangmi (MPs) sehlisuah sehthumval (75+%?) in athukimpih (Vote khaikul ding) leh gambup makaipi (President of The Republic of The Union of Myanmar) in gamkee khat ii gamgi puahphat ding akisam bangin sem ding hi, ci-in sepzia leh kivaipuakzia limtak gencian hi.\nTua bangin 2008 thukhunpi in kiciantak hong lak ahih manin, tutung “Lennupa Vai” ilunghimawhna leh buaina pen kiim-le-paam thuging huzaap hangin kipatautek zongh hiding hi. Tua ipatauhna pen ikhua leh tui, igam leitang i itna hang hi-in angeina lungdam huai hi. Leitung minam khempeuh in aminam, leitang uh it-in akep ding uh ahihi.\nEi lam pan hih vai akiciantak itel theih nading kongzing thuthangte sangin akisaikha Chin State kumpi thuneite (Gtna : Chin State Chief Minister, Social Affairs Minister Pu Paulun leh Forestry Minister Pu Mang Hen Dal) te in Chin State sung nasepnate/thusimte thei pelmawh ding uh ahih manin, hih vai ah adiang tanusem (Gtna : GZA) in amau’ muhna leh dinmun dong hamtang leh kilawm hi.\nTua ban ah hih “Lennupa” Community Forest dingin abawlsawm kipawlna leh mimalte athu-le-kizopna kankhia-in amau’tungah ideihna lai phahkul (လိပ္မူ) pah zaw leeng muibun zaw ding hi.\nAtung ah 2008 thukhunpi siiksanin igen mah bang aa, Tedim gamhuam Kapteel gam sungah om “Lennupa” ahih leh Falam gamhuam ah 2008 thukhunpi kiplai teng kituah/kikhin thei peuh mahlo ding hi. Azenzen akikhin leh zong 2008 thukhunpi khen (53) sung khenneu A-B-C-D-E -F sung siksanin sepkul ding cihna hi.\nAhizongin, Tedim gamhuan icih zong Chin State kumpi thuneihna sungah om ahih mah bangin, Community Forest ading abawlnuam leh asemnuam mimal/Company khat peuh in Chin State kumpi’tung septheihna phalna (Permission/Licence) ngahkhia zenzen leh sumbawlna ding ngah thei maitak hi. Kawlgam sung mun tuamtuam ah zong tua bang om lua hi. Ahih hangin, Tedim gamhuam pan Falam gamhuam ah bel kituah thei hetlo ding hi, cih 2008 thukhunpi siksanin ka mimal muhna leh lunghimawhna kong pulaak hi. Agelh : Bob Tuangpi (02182018)\nPrevious: A gualzo mite’n laisim hi ~ Dong Mung\nNext: Zogam patau linglawng


url: =Tulaai Leitung Thuthang Tuamtuam Updates July 7, 2016 :: ZOMI DAILY\nposted on 8 July 2016 at 3:53 pm UTC+9:30 Lomkholna: Khawmpau, Myanmar, News, World, Zomi\n• US gam Minnesota State leh Louisiana state ah abeisa ninih laai in US Palik ten a Vomte nih Sial talkap in nakap mawk uh ahihman in US gambup a Mipi so in lungphona neiding a ling litlit kawmkaal ah July 7, 2016 ni in Dallas khuapi ah Lungphona na anei mipi te leh Palik buai uha, Mipi ten zong thautawh nakap uh ahihman in Palik 3 si ta in Palik 7 liam ta uhhi.VOA\n• US President 2016 Candidate Pi Hillary Clinton in Secretary of state asep sung in ama aituam email azatna tawh kisai in FBI Director James Commey in Clinton in khialhna neikei thubawl taakkei ci himah leh Department of State ten nasiatak in telkan laaiding in July 7, 2016 ni in taangkokhia uhhi.CNN\n• Taiwan gam khuapi Taipei khuapi sung ah Khuapi sung taai Meileeng khat July 7, 2016 ni nikaai lam in asung pan bomb puakkham a mi 24 liam in asi bel kaamphatna tawh omsamlo uhhi.BBC\n• Iraq gam Baghdad khuapi sung ah July 3,2016 ni IS migilo ten Bomb apuahkhapsak nahang in misi 200 kiim ci a kitaangko pen tuansang tamzaw a misi 292 pha in 200 vaal liam hi ci in Ministry of Health Dept ten July 7, 2016 ni in taangkokhia uhhi. 2003 kumzawh Iraq gam ah thakhat a mi alomsihpeenna in kiciamteh hi. CNN\n• Bangladesh gam Dhaka Khuapi pan tai 62 na om Muslim Sholakia kici Muslim te Anntan thungetna phualpi simding in bomb tawh July 7, 2016 ni a apai migilokhat kongcingten namu man in kikaptuah uha, mi 3 si uhhi. Kongcingte na kap man hikei zenen leh Anntan thungeen mipi 300,000 lak ah bomb puahkhap sak asawm ahihi.BBC\n• Britain Prime Minister ding kiteelna ah July 7, 2016 ni in Theresa May in mee 199,Andrea Leadsom in mee 84 leh Michael Gove in 46 cih bang in ngah uhhi. Daan tawh kituak in mee atawmpeen ngah Gove kilawnkhia pah a, Theresa May leh Andrea Leadsom te 2 Numei tuak cian liuleu ta uhhi. Amau geel pen Post Office zang in Prime Minister ding kiteelkhia ta ding hi. Azo zawzaw 1990 pan amasa peeen Numei PM ding in kiciamteh hi. BBC\nPrevious: Singapore ah Bank khat damiah lut, S$30,000 puakhia\nNext: Khango le Media ~ Lian Tuang\nMicrosoft Excel ah Formula tawh laimal atawm pan atam gualhdanding\nA busim lungsim muthei in\nTulaai Leitung Thuthang Tuamtuam Updates July 29, 2015


url: =Awle khat ii khitui ~ Peter Suumpi :: ZOMI DAILY\nposted on 2 March 2015 at 10:59 pm Lomkholna: Article, PeterSuumpi\nKei pen akap theilo hong kici hi. Akhitui te zong abawltawm hi hong kici hi. Ko pen S. America gammangtu lak ah gamta in ka nungta uh hi. Kei pen athahat awle khat ka hi hi. Bang hang kap zenzen ding ka hia.\nKhuazing sung pan atawntung in ka khanglo laklak hi. Nitak sim a ka mat ka mang sung pan in ka khanglo khia hi. Ka mang sung ah kei pen tha neilo khat bang in ka om hi. Ka mit te zeu hi. Ka khut ka khe te zaw hi.\nKei ka suah khit asawtlo in ka nu tawh lui gei teng ah ka bawhvak uh hi. Tua hun pen zingsang hi cih bel tel sinsen ingh. Nitang in tui akap ciang in ka pum tung uh ah khuavang in hong leng selhselh hi. Adai khipkhep kimlepan pen nuam ka sa mahmah hi.\nKei pen ka nu ii ta neu pen ka hi hi. Ka nu in kei an hong pia hi. Mun tuamtuam ah hong vakpih sam hang in ka nu pen khat vei zong nui ngei lo hi. Khat veivei amittang en leng maitai mahmah hi. Et lawm mahmah hi. Ahihang hi te pen tawm vei sung in hong bei kik pahpah hi. “Hi leitung ah athanem te pen athahat te in an in nei ding uh aa athahat te nungta ding cih thu khat om hi.” ci in ka nu in hong gen hi.\nTua ahihman in kua mah thanem theilo ding hong ci hi.\nTua ni zingsang ko hong kisimh hi. Luikawi khat pan in ka nu in na paisuak in ci in hong sawl hi. Ka nu thumang in ka taisuak hi. Ka nu in gal te hong nawh sak hi. Suang tawh ka kitatna in ka awmvun te dulh mang khin hi. Tawmvei khawl in ka nu ka leh et kik hi. Ka nu leh tai ding a kithawi ka mu hi. Kei zong abang ci ahitam ci in ka tel kei hi. Ki leh kik in ka nu ka nung delh hi.\nTha khat thu in ka kawng pan hong ki pet vat hi. Ahiam mahmah ha te in a ngek mahmah ka vun te hong pek hi. Kei zong ka ki tom hi. Ka mei tawh tui ka sat gawp hi. Ka nu in kei hong nung leh et kik hi. Ka nu mittang te kiktak huai hi. Ka nu hong gen ngei kammal khat ka phawk kik vat hi. Ko awle te dan ah ei nuntak nading ahi leh ih ta te luang zong ki pia ngam cih … Ka mit sung pan mit tui te hong luang khia hi. Nu … nu …\nHih gammangtu lak sung ah athahat pen lak ah sahang te zong kihel hi. Amau pen gamtat luhek hi khiankhian in aha te uh zong hiam mahmah hi. Zingsang lam in amau an zong uh hi. Khat veivei ciang in awle khat pen amau ii zingan manpha hi thei zel hi.\nKei hong man sahang pen sahang pi khat ahi hi. Kei ka lau kei hi. Ka nu in hong nusia in hong taisan khit nua ah bang mah lau ka nei nawn kei hi. Kei pen sahang no khat ii mai ah sahang pi in hong khia hi. Sahang pi pen thupi ka sa hi. Ka nu in zong kei hidan in an hong pia ngei hi. Ahihang hi dan in ki piak hiathiat cih om ngeilo hi.\nAno pen alei tawh liak in ngekbawl tak in zingan ne ding in sahangpi in hong sam hi. Sahangno pen kei lam ah hong kihel phei hi. Atal ah kil giat anei ni tawh akibang apawl bialbual khat om hi. Sahangno in kei hong neh in kei hong en hi. Ka lungsim sung ah “ne in … ne in … ahampha mahmah hiteh. Nang hibang aa hong it nu na neih. Ken hibang nu ngeilo hing. Sileng kei aa in hoih zaw lai” ci in ka ngaihsun hi.\nSahangno in kei hong en in tua khit ciang api kiang hong dong hi. “Hizah aa neu lai … api kawh om ahia nu?”\nTua bang acih kawmkawm in sahangno in kei thakhat in tuisung ah hong lonphei vat hi. Api tung ah akitat kawm in tui ii taih kei hong gal et hi.\nKa nu kiang ah ka ciah kik kei hi.Tui dung zuisuk in mun dang khat ah ka nunta hi. Tua lai pan ka khankhia hi. Kei le kei in an ka zong hi. Ahihang mangsia ka man den hi. Ka mang pen ka nu in sahang an ding aa hong nusiat pen mah hiden hi. Ka mang akipat tung lam pen hoih napi’n atawpna lam ciang mulkim huai mang hong suak den hi. Ka mangsung pan ka khanlawh sim in kei le kei kidong deng in bang hang in awle hi sese ka hia leh…\nKa picing semsem hi. Ka vun te khauh in ka mittang te ciim mahmah ta hi. Hih luigei ah kei kumpi khat bang in ka om hi. Ta zong hon khat ka nei hi. Nu hoih khat ka hih nading ka hanciam hi. Ka ta te ka it hi. Amau te gamsa te gal pan ka dal hi. Kei bek suah tak nading bek in kitom ngeilo ding hing.\nAwle nupi hoih mahmah khat om ci in ka omna gamlak teng ah thunamtui kizel hi. Ka ta te hihthu aading in kipak in angtang mahmah uh hi.\nNi khat ka mang pan ka khanlawh leh asan hemham meivang ka mu hi. Naupang te phong in mun dang ka tai uh hi. Hih lai mun asawtlo in vut le vai suak ding hi. Km 20 kim bang gam hong kang in kisia cip hi.\nAsawt simpian khat ka pai khit uh ciangin nidang aa ka nu te tawh ka omna mun uh ka tung kik hi. Tua lai ah an haksa hi. Ganhing dang te zong hisang agamla zaw mun ah tai mang khin ta uh hi. Anungta ganhing ka muhloh ni nih bang pha ta hi.\nZingsang khat ka ta neupen tawh an zong ding in gam ka vak khia uh hi. Kamsiatna tawh ka mai ah sahang khat ii ka ta hong pehsak hi. Kei zong nawhtai in ka ta honkhia ding in ka hanciam hi.\nNehphei in tua sahang ka meitawh deihtak vat ding ka cih laitak in tua sahang ii tal ah kil giat anei abem khat ka mu hi. Amah pen gawng mahmah hi. Agil zong thep dikdek hi. An anek loh sawt tuak mahmah hi. Azenzen in an ne kei leh si zo phial in ka um hi. Ken ta tampi nei lel hi veng. Hi sahang om kei leh kei zong tu ni hi ciang tung zolo ding hing.\nSawtvei pi ka lungngai hi.\nAtawpna ah ka lehtai kik hi. Agal pan ka leh-etkik kha hi. Ka mit te mang in hoih tak kimu thei nawnlo hi … ka mit ah khitui kidim khinta hi ven… Lailet: Peter Suumpi (Zingsol)\nPrevious: Mehteh mehgahte leh nang cidamna (A)\nNext: Acihtak lo tawh akibat hang a kicing mahmah gamtat luhek pawlkhat


url: =Argentina & World Cup 2018 :: ZOMI DAILY\nArgentina & World Cup 2018\nposted on 22 June 2018 at 8:13 pm Lomkholna: News, Paukhatsuan\nArgentina in Messi zanglo ahihman in World Cup trophy genloh Group stage kheng ding zong lam-et a bei dinmun tung uh hi.\nArgentina World Cup 2018 squad mi 23te pen bawlung siam, club golpipi a kimawl vive uh ahi hi. Ahi zong in, mimal siamna ah leitung a bawlung siampen ci a kiciamteh Messi, pawlkhat bang in leitung dang pan a ong pai hiam acih phial zah a mi lamdang a angaihsut pa uh a ban bel om samlo uh hi.\nNigeria, Iceland leh Croatia tawh group D ah omkhawm kha uh a, group stage ah Iceland tawh kidin in Croatia 3:0 in lel uh hi. Nigeria tawh match khat kimawl laiding uh a, azawh leh point 4 ngahthei ding uh a, Iceland in Nigeria a zawh kei leh lam-et om thei mawkmawk lai theikha ding dinmun ahi hi.\nLeitung a bawlung siam minthang banghang a hih dinmun tung thei mawk uh hiam? A kiditpih Iceland squard leh a lelh uh Croatia aquad Argentina zah in team bup ahi zong in, mimal ahi zong in, minthang lo uh hi. A diakdiak in Messi bek zong Club ah Real Madrid in um luailuai a a buaipih uh hi napi, Iceland leh Croatia in um luailuai zah in buaipih lo uh hi.\nBawlung i cih team work ahihna ong musak hi. Barcelona ah Messi siamna a picing sak pen a team mate teng mah ahi hi. Messi in play maker ahihtheihna ding in a lawmte bawlung a piak bangmah in alawmte’n zong amah bawlung apiak uh kul hi. Barcelona team in Messi siamna zangthei uh ahihman in gualzawhna tampi ngah uh hi.\nArgentina team ah ong suih ciang Messi a om lam kithei lo zah phial in bawlung ngah lo, aman piakhin leh mun alak kik hang, alawmte’n piakik nawnlo uh ahihman in a maban uh bei zel hi. Messi zang theilo, zanglo uh ahihman in tu a dinmun a tung uh ahi hi. Barcelona in Messi azat bang in Argentina team in zang hileh tampi kilamdang ding hi.\nNidang in Kawlgam a State & Division kimawlnate ah Chin State a gual lelh denkeeina pen tualpi laizang ah Laite in bawlung angah uh ciang adangte pia nuamlo in, amauteng bek mah kipia dihdih lawmlawm uh ahihman zong tampi kihel tuak hi.( a kimawlte’ genkikna ). Tuabang a Chin/Zomite a thanem laitak a a thahat mahmah Mandalay divisionte’ coach pen Zomi hi zen hi.\nWorld Cup 2018 a Argentina dinmun i et ciang a lungsim uh kimu thei hi. Messi zanglo uh ahihman in guallel ding uh hita hi.\nZomite’n teamwork kisapna Bawlung leh Minam vai khempeuh ah i Messi koi ah i koih hiam? Bang tan i kiat khit ciang Messi zang ding ihi hiam? I cihmawh luat ciang i zatsawm leh Messi in ong gum zo lai mah diam?\nMite’n Trophy a gal et laitak ei group stage nangawn ah mehnuih pilhpelh lel tawh kilungkim sak ding ihi hiam? Messi thalnial teitei lai ding maw? Pau Khat Suan\nPrevious: Malaysia, Puchong ah naupangno khat inndawl 14 pan kiasuk in silo bilbel\nNext: Australia Senator khatin Chin State gambel te vaitawh kisai UNHCR zumpi Geneva ah laikhaksak\nThuthak Tomkimcing 15 July 2014\nTungzang khua ah tan 10 sang innpi (ake) mei in kang\nSuu Kyi President aseptheihloh nading in akigawt hilo ci